SL Uradni list Evropske unije C 336/23

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 336/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„PECORINO DELLE BALZE VOLTERRANE“

Št. ES: IT-PDO-0005-01166 – 22.10.2013

ZGO ( ) ZOP ( X )

1. Ime

„Pecorino delle Balze Volterrane“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3 Sir

3.2 Opis proizvoda, za katerega se uporablja ime iz 1. točke

„Pecorino delle Balze Volterrane“ je sir, izdelan izključno z rastlinskim sirilom in iz polnomastnega ovčjega mleka, ki izvira iz vzreje živali na geografskem območju. Glede na zorenje obstajajo štiri različne vrste sira: „fresco“ (svež) z zorenjem od 7 do 44 dni; „semistagionato“ (srednje zrel) z zorenjem od 45 dni do 6 mesecev); „stagionato“ (zrel) z zorenjem od 6 do 12 mesecev; „da asserbo“ (trd) z zorenjem več kot 12 mesecev. Poleg tega ima „Pecorino delle Balze Volterrane“ ob dajanju v promet naslednje značilnosti:

Fizične lastnosti: oblika: valjasta z ravnima osnovnima ploskvama in ravnim ali rahlo izbočenim obodom. Premer osnovnih ploskev: od 10 do 20 cm. Višina oboda: od 5 do 15 cm. Teža: od 600 g do 2 kg za sir Pecorino „fresco“, „semistagionato“, „stagionato“ in do 7 kg za sir Pecorino „da asserbo“.

Kemične lastnosti: vsebnost maščob v suhi snovi: > 45 %; beljakovine (Nx6,25): > 20 %

Organoleptične lastnosti: skorja: barva, ki sega od slamnato rumene barve do živo rumene barve. Po obdelavi z oljčnim oljem in pepelom skorja prevzame sivo barvo. Testo: kompaktna struktura minimalne prhkosti, morda z malo luknjicami, ki so neenakomerno porazdeljene. Pri razrezu je barva od bele pri vrsti sira „fresco“ do bolj ali manj slamnate pri vrstah sira „semistagionato“, „stagionato“ in „da asserbo“. Vonj: obstojen in spominja na mleko in divjo ščetico ter vonj po zeliščih in rumenih cveticah. Okus: pri prvi degustaciji sladek z mlečnim in cvetličnim priokusom ter noto divje ščetice; pookus je dolg in obstojen s svežimi rastlinskimi primesmi; končni okus je rahlo pikanten; ta značilnost z zorenjem postaja intenzivnejša, spremljata pa jo okusnost in rahla trpkost pri vrstah sira „stagionato“ in „da asserbo“.

3.3 Surovine (samo za predelane proizvode)

Mleko: ovčje, surovo in polnomastno, pridobljeno od ovc sardinske pasme z delno vzrejo na prostem.

Sirilo: rastlinsko iz socvetja divje ščetice ali kardija (Cynaria cardunculus).

Sol: fina.

3.4 Krma (samo za proizvode živalskega izvora)

Vsaj dve tretjini ovčje krme je treba zagotoviti s pašo na zemljepisnem območju porekla. Konzervirana krma in krma, ki vsebuje zrnje (ječmen, oves, bob), se uporabljata v količinah od 100 g/glavo/dan do 800 g/glavo/dan, odvisno od obdobja leta, pri čemer so večje količine skoncentrirane v zimskih mesecih, manjše pa v poletnih mesecih. Ovc se ne sme krmiti z gensko spremenjenimi proizvodi (GSO).

3.5 Posebni proizvodni postopki, ki jih je treba izvajati na opredeljenem geografskem območju

Vzreja drobnice, proizvodnja in zorenje sira so faze proizvodnega postopka, ki morajo potekati na območju proizvodnje.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Ob dajanju na trg ima proizvod na etiketi na eni od dveh osnovnih ploskev z jasnimi in čitljivimi črkami poleg logotipa proizvoda in simbola Unije naslednje navedbe:

— „Pecorino delle Balze Volterrane“, ki mu sledi celotni naziv „Denominazione di Origine Protetta“ ali kratica (DOP),

— vrsta zorenja („fresco“, „semistagionato“, „stagionato“ in „da asserbo“),

— ime, naziv, naslov proizvajalca, zorilnice in podjetja za pakiranje.

Proizvod se lahko prodaja predpakiran ali vakuumsko pakiran, cel ali v kosih. Da bi se omogočila identifikacija proizvoda po razrezanju na kose, se mora oznaka „Pecorino delle Balze Volterrane“ nahajati na etiketi izmenično z logotipom proizvoda in se ponoviti vsaj 4-krat (na medsebojni razdalji 90°). Prepovedano je dodajanje kakršnih koli opisov, ki niso izrecno določeni.

Dovoljena pa je uporaba navedb, ki se nanašajo na nazive ali imena podjetij ali zasebnih blagovnih znamk, pod pogojem, da ne hvalijo proizvoda in ne zavajajo kupcev, ali drugih točnih ali dokumentiranih navedb, ki jih dovoljuje veljavna zakonodaja. Logotip proizvoda je, kot je prikazano spodaj, krog, v katerega središču so divja artičoka (kardij) in dva zakrivljena grafična znaka, ki oblikujeta črko „V“, listi divje artičoke in obrisa dveh hribov, nad katerima se v ozadju boči nebo. V krogu se nahaja označba „Pecorino delle Balze Volterrane“. Logotip se lahko prilagodi, da ustreza različnim vrstam embalaže.

4. Kratka opredelitev geografskega območja

Območje vzreje ovc ter proizvodnje in zorenja sira „Pecorino delle Balze Volterrane“ je izključno omejeno na občine Volterra, Pomarance, Montecatini Val di Cecina, Castelnuovo Val di Cecina, Monteverdi, vse pa se nahajajo v pokrajini Pisa.

5. Povezanost z geografskim območjem

5.1 Posebnosti geografskega območja

Območje proizvodnje, ki se nahaja na jugovzhodni meji pokrajine Pisa, se razteza med dolinama reke Era (na severu) in Cecina (na jugu). Glede na njegovo celinsko lego, ki pa vendarle ni preveč oddaljena od morja, ima območje priobalno podnebje z deževnimi jesenskimi in pomladnimi meseci. To območje odlikuje izredna geomorfološka raznolikost zaradi močne erozije, nastale zaradi meteorskih voda, v povezavi s človekovimi dejavnostmi (krčenje gozdov, vzreja), ki so privedle do reliefnih oblik biancane (male glinene kupole gričevnate oblike), calanchi (zelo suhe doline planimetričnega profila, podobnega konjski podkvi) in balze (velikanska brezna, ki so jih je povzročile meteorske vode). V takih okoliščinah je vegetacija podvržena močni selekciji. Nepravilna morfologija, mobilnost in majhna prepustnost tal, nizka vsebnost organskih snovi, bogastvo soli in dolga sušna obdobja vplivajo na selekcijo vegetacije, ki prenaša slanost tal in je razvila posebne prilagoditvene mehanizme. Vrhove dolin calanchi in grebene prekrivajo travnati pašniki, na področjih, kjer prevladuje glina, prevladuje sladka detelja, na dnu dolin calanchi pa rastejo rastline, ki lahko prenašajo stoječe vode. Prisotna je tudi materina dušica in rastline, ki se uporabljajo za pašo, kot na primer žuka. Predvsem pa tukaj „samoniklo in v velikem obsegu“ (Amerighi, 1973) raste divja artičoka. K obrtniški naravi te dejavnosti prispeva tudi to, da se surovo mleko predela neposredno v sirarnicah, ki se nahajajo v bližini prostorov, v katerih se vzrejajo ovce. Z uporabo lokalne delovne sile in stalnih tehnik je bilo mogoče zagotoviti nadaljevanje tradicije in tako obdržati visoko stopnjo specializacije, ki je tesno povezana s človeškimi viri in ki bi jo bilo težko najti na drugih območjih.

5.2 Posebnosti proizvoda

Posebnost sira „Pecorino delle Balze Volterrane“ izhaja predvsem iz posebnosti metode proizvodnje, ki temelji na uporabi sirila, pridobljenega iz cvetov rastline kardij, ki obilno raste na tem območju. Zaradi tega vidika in morfologije pašnikov se ta proizvod razlikuje od drugih sirov iz ovčjega mleka, zlasti glede svojih organoleptičnih lastnosti. Zlasti so vidne značilnosti, ki se nanašajo na okus, ki je nenavadno blag za ovčji sir, in vonj, ki izhaja iz kardija ter lokalnih trav in cvetic, ki zaradi nizke temperature predelave (< 40 °C) ostanejo raztopljene in določajo končni proizvod.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugo značilnostjo proizvoda (pri ZGO).

Podnebje in geološke formacije območja spodbujajo rast lokalne vegetacije, ki pomeni glavni vir hrane ovc na paši in da mleku hlapne arome, na katerih temeljijo posebne organoleptične lastnosti sira. Lokalno okolje je bistvenega pomena tudi za zagotavljanje posebne vrste sirila iz divje artičoke, ki je ena od glavnih značilnosti sira „Pecorino delle Balze Volterrane“.

Izjemna naravna erozija je privedla do oblikovanja jam različnih oblik in velikosti, ki so jih pred pojavom ohlajenih prostorov lokalni pastirji v preteklih stoletjih uporabljali za bivanje živine ter za zorenje in ohranitev mlečnih in sirnih izdelkov po naravni poti. V teh jamah zaradi v glavnem stalnih stopenj vlažnosti ovčji sir zori postopoma, kar prispeva k posebnosti proizvoda. Še danes imajo te pogoje, ukorininjene v lokalnem znanju, za idealne ne le proizvajalci, ki dajejo prednost proizvodnji, ki je v celoti ali v zadnji fazi zorenja izvedena v jami, temveč tudi tisti, ki imajo ohlajene prostore. V teh prostorih se namreč lahko doseže enaka temperatura in vlažnost, kot sta naravno značilni za jame, tj. temperaturo med 7 in 10 °C in vlažnost med 90 in 70 %.

Človeški faktor ima odločilno vlogo tudi pri obdelavi sira, zlasti v naslednjih fazah, ki so vse izvedene ročno na podlagi kompetenc, ki so bile tradicionalno pridobljene na območju: dodajanja rastlinskega sirila, ki zahteva določeno spretnost glede na njegovo manjšo moč usirjanja glede na živalsko sirilo, rezanje sirnine, ki se pazljivo izvede z zašiljenim orodjem (t. i. „spino“), in dajanje v modele, ki je rezultat prešanja, ki je izvedeno s posebno pazljivostjo, da se doseže izločanje prave količine sirotke. Kar zadeva učinke proizvodnega procesa na lastnosti končnega proizvoda, je treba opozoriti, da metoda proizvodnje sira „Pecorino delle Balze Volterrane“ z uporabo rastlinskega sirila pomeni počasnejše in občutljivejše usirjanje kot tisto, ki se ga doseže z dodajanjem živalskega sirila. To pomembno vpliva na sinerezo, tj. postopek, ki povzroči sprostitev sirotke iz sirnine, kar privede do večje in hkrati počasnejše izgube vlage kot pri drugih sirih. Posledica tega je blažji proizvod brez izrazite pikantnosti tudi v vrstah sira „stagionato“ in „da asserbo“.

V lokalni gastronomiji sir „Pecorino delle Balze Volterrane“ uživa ugled zaradi nežnega okusa in je izredno iskana sestavina številnih jedi tradicionalne kuhinje tega območja. Obstajajo številne možnosti za uživanje tega sira, servira se kot predjed, skupaj z mesninami in zelenjavo v olju, nariban na jedi iz testenin z mesno omako ali, odvisno od njegove stopnje zorenja, kot namizni sir ali nariban sir pri pripravi juh in testenin, zapečenih v pečici (npr. „ceci in magro“).

Sklic na objavo specifikacije

(člen 5(7) Uredbe (ES) št. 510/2006 (3))

Ministrstvo je sprožilo nacionalni postopek ugovora z objavo predloga za ZOP „Pecorino delle Balze Volterrane“ v Uradnem listu Italijanske republike št. 198 z dne 24. avgusta 2013.

Celotno besedilo proizvodne specifikacije je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (www.politicheagricole.it), kjer izberete „Qualità e sicurezza“ (v desnem zgornjem kotu zaslona) in nato „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012

(3) Glej opombo 2.